Niske strasti visokog društva

Obijest. Sjedim za računalom, otvaram poruke pošto sam ponovio gradivo za sutrašnji ispit. Odjednom se pojavi jezivi tekst na ekranu , spominje esej i 600 riječi. Napad objesti, a da ne napišem? Bezvoljno otvaram bilježnicu na prvi prazan list i započinjem pisati ove riječi. Brzinski analiziram situaciju: ne da mi se jer sam umoran i lijen, teme mi ne odgovaraju.

Uvod napisan a objest ispucana. Sada sve ovisi o odluci gđe profesorice. Zar moram ovisiti o nečijoj odluci kad mogu napisati normalan tekst. Namjerno ću otići i u druge teme, umjetnička sloboda. Ovaj tekst je zapravo savršen primjer za odabranu temu. Višak vremena, obijest i povezani osjećaji te dosada uzrokuju gluposti. Primjer: Ana Karenjina ima naizgled savršen život – članica je visokog društva, ugledna, suprug još ugledniji, vjeran i miran. Savršena podloga za tragediju. Pretpostavljam da Ana osjeća nepravdu. Dio je društva u kojemu se brakovi sklapaju iz interesa, ubija se iz interesa, ljubuje također iz interesa. Zatočena je zavjetom koje čuva i samo pokvareno društvo kako netko, nekim slučajem, ne bi zgriješio više od njih. U Ani se bude nove potrebe i osjećaji koji se manifestiraju u ludu zaljubljenost u osobu u koju se ne smije zaljubiti. Da su se zaista voljeli i htjeli sačuvati živote, suzdržali bi se i spriječili propast. Žalim se na temu i teškoću pisanja a imam slobodu pisati gotovo sve što mi padne na pamet, mogu pisati gdje i kada hoću i unatoč tome se žalim. To je isti uzorak sa nešto drukčijim posljedicama. Čovjek kada dosegne određenu razinu udobnosti počne čeznuti za onim divljim. Iako su imali dobre i ugodne živote, članovi društva i tada i danas proširuju svoju slobodu dodatnim slobodama i ugođajima. Ovisno o količini nakupljene objesti neki prolaze i završavaju tragičnije od drugih. Svi ti muževi i žene, djevojke i mladići nisu morali i ne moraju ulaziti u takve odnose, stvarati zamršene mreže osjećaja i odnosa koje se isprepliću i zamršavaju još i više. Ono najgore jest činjenica da upravo najuspješniji ljubavnici kamenuju one nižeg položaja a sami bivaju nedotični. Ako možemo neznači da moramo. Temeljni problem je upravo ta animalnost, kompliciranje i prepuštanje negativnim osjećajima umjesto da kontroliramo sami sebe i svoje misli. Sve što učinimo, učinimo sami, zašto se onda ne kontrolirati kada je očito da možemo. Strast je mnogo drukčija od ljubavi, i iako dolaze skupa samo jedna može opstati. Ona je tek trenutni poriv uzrokovan dopuštanjem primitivnom djelu osobnosti da izađe na površinu. Uz požudu čini privremeni osjećaj i narušavaju osobu koja odabire pogrešnog partnera i prepusti se tom kratkoročnom užitku. Borba za ljubav je s druge strane gotovo herojski podvig, pokušaj osobe da pronađe samu sebe. Čak i samo društvo utječe na osobnost sugerirajući da je preljub sasvim normalan čin, „pa to svi rade“. Preljubnici stvaraju krinke, skrivaju svoje laži i gomilaju pritisak. Postaju rastreseni i zabrinuti. Brigu rješavaju razbibrigom tj. Novim preljubom ili zločinom. Počne se javljati osjećaj krivnje i od te točke počne osobno urušavanje, najvjerojatnije istovremeno s onim društvenim. Gubi se sigurnost i udobnost, a krivnja postaje depresija.

Izopčeni iz društva, depresivni i sada u nevjerojatno teškoj i bezizlaznoj situaciji u usporedbi na onaj raskoš koji su do tada imali, preljubnici jedini izlaz vide u oduzimanju vlastitog života. U svojim očima su ionako već duže vrijeme bili mrtvi.